Ադվենտիստական զարգացման և օգնության կազմակերպություն

**ԱԴՐԱ** (, **Ադվենտիստական զարգացման և օգնության կազմակերպություն**), միջազգային բարեգործական, մարդասիրական խոշոր կազմակերպություն, հիմնադրվել է 1956 թ-ին Յոթերորդ օրվա ադվենտիստների եկեղեցու կողմից։ Գործում է աշխարհի ավելի քան 130 երկրներում։ Ունի ընդհանուր խորհրդակցական կարգավիճակ Միավորված ազգերի կազմակերպության տնտեսական և սոցիալական խորհրդում։

## Պատմություն
Սկզբում՝ 1956-ի նոյեմբերին ԱԴՐԱ-ն հիմնադրվեց որպես «Seventh-day Adventist Welfare Service» (կրճատ՝ SAWS), այսինքն՝ Յոթերորդ օրվա ադվենտիստների բարեկեցության ծառայություն։ 1973 թվականին այն վերանվանվեց «Seventh-day Adventist World Service»՝ Յոթերորդ օրվա ադվենտիստների համաշխարհային ծառայություն, իսկ 1983 թվականից ի վեր կրում է «Adventist Development and Relief Agency» (ADRA)՝ «Ադվենտիստական զարգացման և օգնության կազմակերպություն» անվանումը։

## Բնութագիր
Աշխարհում ամենաազդեցիկ միջազգային քրիստոնեական բարեգործական և մարդասիրական կազմակերպություններից մեկն է, որն այժմ պաշտոնապես ճանաչված է ՄԱԿ-ի և բազմաթիվ պետությունների կողմից, գտնվելով դրանց հետ համագործակցության մեջ։

1997 թ-ից ADRA-ն ունի Միավորված ազգերի կազմակերպության կողմից տրված բարձրագույն աստիճանի հավատարմագրում՝ ընդհանուր խորհրդակցական կարգավիճակ ՄԱԿ-ի տնտեսական և սոցիալական խորհրդում։ Դա բարձրագույն հավատարմագրական աստիճանն է, որը ՄԱԿ-ը կարող է տրամադրել ոչ պետական կազմակերպություններին։ 

ADRA-ն իր ներկայացուցիչների միջոցով մասնակցել է նաև 2024 թ-ի նոյեմբերին ՄԱԿ-ի կողմից Բաքվում անցկացվող COP29-ին՝ կլիմայի փոփոխությունների մասին ՄԱԿ-ի շրջանակային կոնվենցիայի 29-րդ համաժողովին։
ADRA-ն համագործակցում է նաև մի շարք այլ ճանաչված և հարգված միջազգային կազմակերպությունների հետ, արժանանալով փոխադարձ հարգանքին ու վստահությանը։
2001 թվականին այն ընդգրկվել է MinistryWatch[անգլ.] վարկանիշում՝ զբաղեցնելով 13-րդ տեղը 400 ամենաազդեցիկ միջազգային բարեգործական կազմակերպությունների շարքում։

Ներկա պահին ADRA-ն գործունեություն է ծավալում աշխարհի մոտ 130 երկրներում։ Կազմակերպությունը տարեկան օգնություն է ցուցաբերում միլիոնավոր մարդկանց տուժած բնական աղետների, պատերազմական գործողությունների, ֆինանսական անապահովության կամ այլ պատճառների հետևանքով, ինչպես նաև ջանում հնարավորինս խթանել կրթությունը։ 
Համաշխարհային մակարդակով կազմակերպության կենտրոնական գրասենյակը գտնվում է ԱՄՆ-ի Մերիլենդ նահանգի Սիլվեր Սփրինգ քաղաքում։

## Գործունեություն

2022 թվականի ընթացքում ԱԴՐԱ Գերմանիան ներդրել է մոտ 30 մլն. եվրո 67 ծրագրերի մեջ, որոնք իրականացվել են 31 երկրում։
Այս նախաձեռնությունների շնորհիվ օգնություն է տրամադրվել մոտ 2,7 միլիոն մարդու՝ աղքատության, աղետների և ճգնաժամերի պայմաններում։
2021 թվականին ԱԴՐԱ Շվեյցարիան իրականացրել է ընդհանուր 29 ծրագիր 16 երկրում՝ ծախսելով մոտ 5,3 միլիոն շվեյցարական ֆրանկ։ Այս ծրագրերից օգտվել է շուրջ 254 հազ. մարդ՝ ստանալով մարդասիրական օգնություն, կրթական և սոցիալական ծառայություններ։

## ԱԴՐԱ հայաստանյան մասնաճյուղ
### Պատմություն
ԱԴՐԱ-ն հիմնադրվել է Հայաստանում 1989 թ.-ին։ Դրդապատճառ հանդիսացավ 1988 թ-ի Սպիտակի երկրաշարժը, որից հետո հանձինս Մ. Գորբաչովի ԽՍՀՄ-ը դիմեց միջազգային հանրությանը՝ օգնության նպատակով։ Արձագանքեց շուրջ 130 երկիր, տարբեր կազմակերպություններ, որոնց թվում է եղել նաև ԱԴՐԱ-ն, որը, թեև 1980-ական թվականներից որոշ կապեր է ունեցել Մոսկվայի հետ, հենց Սպիտակի երկրաշարժից հետո կարողացավ ընդլայնել իր գործունեությունը և հաստատվել ամբողջ ԽՍՀՄ-ի տարածքում։

Այս ջանքերը համակարգելու համար ADRA International-ը և ՅՕԱ եկեղեցու Գլխավոր վեհաժողովը ԽՍՀՄ ուղարկեցին ԳՎ փոխնախագահ Քենեթ Միթլեյդերին, «ADRA International»-ի աղետների և օգնության տնօրեն Հարոլդ Սիդլին և ԱԴՐԱ Գերմանիայի տնօրեն Էրիխ Լիշեկին։

Քանի որ երկրաշարժից տուժել էին մեծ թվով երեխաներ, ՀՀ առողջապահության նախարարությունը խնդրեց Երևան քաղաքում կառուցել մանկական վերականգնողական կենտրոն։ Համեմատաբար կարճ ժամանակահատվածում, ԱԴՐԱ Գերմանիայի և «ADRA International»-ի ղեկավարությամբ, այս նախագիծը իրականացվեց, և Հայաստանից մի քանի բժշկական մասնագետներ վերապատրաստվեցին Լոմա Լինդայի համալսարանի բժշկական կենտրոնում։ Հայաստանում երկրաշարժից հետո առաջին ամիսներին ԱԴՐԱ-ն տուժածներին մատակարարեց հարյուրավոր տոննա սնունդ, դեղորայք և այլ կենսականորեն կարևոր պարագաներ։

Արդեն 1990 թ. հոկտեմբերին ստեղծվեց ԱԴՐԱ ԽՍՀՄ-ը, հետագայում՝ ԱԴՐԱ ԵԱԲ (Եվրո-Ասիական բաժանմունք, ADRA EAD), որի նախագահը մինչև 2000 թ. եղել է Պավել Կուլակովը՝ Միխայիլ Կուլակովի որդին։ 1993-ին Հայաստանում, Ղրղզստանում, Ուկրաինաում, Բելառուսում, Տաջիկստանում, Վրաստանում և Մոլդովայում բացվեցին ԱԴՐԱ-ի գրասենյակներ։

### Ներկա ժամանակ
Ներկա պահին Հայաստանում ունի մինչև 15 աշխատակից։ 

Ադվենտիստական զարգացման և օգնության կազմակերպության Հայաստանյան մասնաճյուղը ՀՀ-ում իրագործել է մի շարք տարբեր բարեգործական ծրագրեր։

*2014 թվականին իրագործել է «Խողովակների մատակարարման Հայաստանի Հանրապետության Արագածոտնի մարզի երկու համայնքներին» ծրագիրը, կատարելով 11 մլն. դրամի ներդրում։ Ջրամատակարարման խողովակներով են ապահովել Արագածոտնի մարզի Եղնիկ և Թաթուլ բնակավայրերը։ Ծրագիրը պաշտոնապես բարեգործական է որակավորել ՀՀ կառավարության բարեգործական ծրագրերի համակարգման հանձնաժողովը։
*2016 թվականին Շիրակի մարզի Արեգնադեմ գյուղում իրականացրել է ջրամատակարարման և հիգիենայի ծրագիր։ Այս նախագծի արդյունքում գյուղի բնակիչները հասանելիություն ունենցան խմելու ջրին։
*«TX Foundation»-ի հետ համատեղ ֆինանսավորել է 2023 թվականին Արցախից տեղափոխված Քերոլայն Քոքսի անվան վերականգնողական կենտրոնի Եղվարդում 2024-ին ձեռք բերած շենքի վերակառուցողական ու բարեկարգման աշխատանքները։ Հանդիսավոր բացումը կայացել է 2026 թվականի հունվարի 28-ին ԱԴՐԱ-ի ներկայացուցիչների մասնակցությամբ։

## Տես նաև
*Յոթերորդ օրվա ադվենտիստների եկեղեցի

## Ծանոթագրություններ

## Արտաքին հղումներ

* ADRA International (պաշտոնական կայք)

Կատեգորիա:Հասարակական կազմակերպություններ